Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 126/15/5505	Liptovský Mikuláš, 3.7.2015
EEČ : 2-39-211-2015

U Z N E S E N I E

Trestná vec:	obvinený XXXXX 
Prečin:	Výtržníctvo podľa § 364 odsek 1 písmeno a, odsek 2 písmeno d Trestného zákona číslo 300/2005 Zbierky zákonov v znení zákona číslo 1/2014 Zbierky zákonov a iné trestné činy

Rozhodol: 	prokurátor Okresnej prokuratúry Liptovský Mikuláš
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: nevyučený
dňa 13. 03. 2015 približne  o 18.15 hod. v železničnom vozni vo vlaku Os 7847, počas jeho vchádzania do železničnej stanice Liptovský Mikuláš, po predchádzajúcom slovnom urážaní poškodeným ml. XXXXX, nar. 04. 10. 1997, dvakrát udrel rukou zovretou v päsť  do tváre XXXXX takou intenzitou, že po týchto úderoch spadol XXXXX na zem železničného vozňa vlaku Os 7847, kde zostal ležať v bezvedomí v dôsledku čoho utrpel otras mozgu, povrchové odreniny v oblasti tváre, nosa a čela s dobou obmedzenia v obvyklom spôsobe života v trvaní 5 dní, 

lebo obvinený nebol v čase činu pre nepríčetnosť trestne zodpovedný

Odôvodnenie:
	Poverený príslušník KR PZ, Oddelenie železničnej polície Vrútky  uznesením   KRP-35/Ž-VT-ZA -2015 dňa 13. 03. 2015  podľa 199 ods. 1  Tr. poriadku začal trestné stíhanie   a  súčasne   podľa   §  206 ods.  1  Tr. poriadku vzniesol obvinenie XXXXX, nar. 15. 07. 1990 , stíhanému pre prečin výtržníctva podľa § 364 ods. 1 písm. a/, ods. 2 písm. d/  Tr. zákona a prečin ublíženia na zdraví podľa § 156 ods. 1, ods. 2 písm. a/ Tr. zákona na tom skutkovom základe, že dňa 13. 03. 2015 približne  o 18.15 hod. v železničnom vozni vo vlaku Os 7847, počas jeho vchádzania do železničnej stanice Liptovský Mikuláš, po predchádzajúcom slovnom urážaní poškodeným ml. XXXXX, nar. 04. 10. 1997, dvakrát udrel rukou zovretou v päsť  do tváre XXXXX takou intenzitou, že po týchto úderoch spadol XXXXX na zem železničného vozňa vlaku Os 7847, kde zostal ležať v bezvedomí v dôsledku čoho utrpel otras mozgu, povrchové odreniny v oblasti tváre, nosa a čela s predpokladanou predbežnou dobou liečenia do 7 dní. 
	Obvinený XXXXX v prípravnom konaní odmietol k veci vypovedať, pričom poukázal len na skutočnosť, že sa necíti zdravotne v poriadku, bol liečený na psychiatrii, liečený je aj v súčasnosti na epilepsiu, mentálnu retardáciu. 
Z trestnej činnosti obvinený  je usvedčovaný výpoveďami poškodeného XXXXX č. l. 25 – 30, výpoveďou svedka osoby mladšej ako 15 rokov - XXXXX, a nepriamo aj výpoveďami svedkov XXXXX č. l. 35 – 38 a XXXXX č. l. 42 – 44, lekárskymi správami č. l. 78 – 79 a odborným vyjadrením č. l. 62 – 71.  
	V priebehu skráteného vyšetrovania bol vypracovaný aj znalecký  psychiatrický  posudok na obvineného XXXXX, nar. 15. 07. 1990,   znalcami z odboru zdravotníctva, odvetvia psychiatrie, zo záverov ktorého najmä vyplýva, že XXXXX trpí epileptickým ochorením typu záchvatov. Ochorenie obvinenému v čase činu spôsobilo vymiznutie jeho rozpoznávacích a ovládacích zložiek konania. Obvinený v čase spáchania prečinu pre výskyt stresovej  poruchy v kombinácii s výskytom epileptického ochorenia a epileptickej zmeny povahy nebol spôsobilý rozpoznať protiprávnosť činu a svojho konania a ovládať svoje konanie. Obvinený v dôsledku dlhodobého výskytu epileptického ochorenia má úmerne k tomu zmenenú povahovú štruktúru ako aj poruchu logického uvažovania. Obvinený v dôsledku toho náhodile a nelogicky spája rôzne podnety a motívy do nelogických uzáverov, čo následne navodí rôznorodé formy nelogického konania najmä v záťažových situáciách. Pre tieto skutočnosti  obvinený zmysel aktuálneho trestného konania nechápe adekvátne a dostatočne. Keďže obvinený v dobe od 07. 05. 2014 do 04. 11. 2014 absolvoval  ústavnú ochrannú psychiatrickú liečbu v  Psychiatrickej nemocnici prof. XXXXX, po ktorej nasledovala a doposiaľ aj trvá ochranná ambulantná psychiatrická liečba, znalci majú za to, že pri ďalšom dodržiavaní ochrannej ambulantnej psychiatrickej liečby pobyt obvineného na slobode nebude nebezpečný pre spoločnosť. Doporučujú pokračovanie ambulantnej ochrannej psychiatrickej liečby, ktorú v súčasnosti považujú za plne dostačujúcu.  
	Podľa  § 215 ods. 1 písm. e/ Trestného poriadku  prokurátor zastaví trestné stíhanie ak  obvinený nebol v čase činu pre  nepríčetnosť trestne zodpovedný. 
	Vzhľadom k tomu, že zákonné  podmienky na takýto postup s poukázaním na závery znaleckého posudku boli splnené, bolo potrebné rozhodnúť tak,  ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Ivan Stupka
prokurátor